b"\n_START_ARTICLE_\nSant Roc del Molar\n_START_SECTION_\nDescripci\xc3\xb3\n_START_PARAGRAPH_\nConstrucci\xc3\xb3 de planta rectangular de tres naus i absis poligonal. T\xc3\xa9 quatre tramades i el cor \xc3\xa9s a la primera. Les naus laterals conformen capelles i disposen d'un petit pas de l'una a l'altra. Els murs acaben en un fris continu del qual arrenca una volta de mig punt amb llunetes. Les naus laterals s\xc3\xb3n cobertes per voltes d'aresta. L'interior, ben pintat, disposa d'alguns elements de ferro forjat. La fa\xc3\xa7ana, arrebossada, presenta una portalada amb arc de mig punt; al damunt hi ha una forn\xc3\xadcula amb una imatge de Sant Roc. Per sobre hi ha un petit ull de bou. La fa\xc3\xa7ana \xc3\xa9s rematada per un petit campanar d'espadanya situat al centre. El cloquer principal, per\xc3\xb2, est\xc3\xa0 situat a la banda dreta: \xc3\xa9s de planta quadrada amb quatre amplis finestrals i coronat per una balustrada.\n_START_SECTION_\nHist\xc3\xb2ria\n_START_PARAGRAPH_\nL'esgl\xc3\xa9sia fou edificada el 1788 per uns paletes de la Fatarella a causa de l'estat ru\xc3\xafn\xc3\xb3s de la construcci\xc3\xb3 anterior, provisional i que amb prou feines aixoplugava els habitants del lloc. Al seu costat hi havia el primitiu cementiri. Fou sufrag\xc3\xa0nia de la de Garcia. La nit de Reis de 1901 sofr\xc3\xad un incendi fortu\xc3\xaft, que oblig\xc3\xa0 a fer reparacions immediatament. Pel juliol de 1936 foren cremats els altars i les imatges."